Ons het in ons voorbereiding vir Pinkstersondag na die Here gekom en gevra dat Hy sy werk in die lewe sal roep. Soos sy dissipels het ons genader en gesê: “Here leer ons bid.” Ons het geleer om te begeer dat Sy Naam geheilig word, Sy koninkryk sal kom, Sy wil sal geskied. Ons het ons eie behoeftes ook voor die Here gebring, na liggaam en siel – gee ons ons daaglikse brood en vergeef ons ons skulde. Ons oordink vandag die laaste bede van die Onse Vader saam: “laat ons nie in versoeking kom nie maar verlos ons van die Bose.”
Dit is ’n gebed waarmee ons sê: “Vader, ons is in onsself so swak dat ons nie een oomblik staande kan bly nie. Daarby hou ons doodsvyande, die duiwel, die wêreld en ons eie sondige natuur , nie op om ons aan te val nie. Wil U ons tog deur die krag van u Heilige Gees staande hou en versterk, sodat ons teen hulle sterk teenstand kan bied en in hierdie geestelik stryd nie beswyk nie, totdat ons eindelik die oorwinning volkome behaal.”
Hoe sal jy die versoekinge in jou lewe kan teenstaan? Wanneer die geleentheid homself bied om egbreek te pleeg, te steel, te jok of watter sonde jy ook al in verlei word, hoe sal jy kan teenstand bied? Is dit genoeg om net te sê: “nee”? Nee sal nooit genoeg wees nie. Dit spreek maar net die uiterlike aan en kom nie by die wortel nie. Om versoekings te oorwin moet jy iets beters begeer.
Sondag oggend te midde van baie sonde waarmee jy sukkel, begeertes wat jou verlei, wil ons jou na Christus wys, en uitnooi gaan na Hom, omhels Hom. Dit is al hoe jy die versoekings kan oorwin. Jou siel moet ’n begeerte sien wat beter is as die huidiges wat jou verlei. Bid saam met ons: Vader, “laat ons nie in versoeking kom nie maar verlos ons van die Bose.”
“Gelukkig is die mens wat in versoeking standvastig bly. As hy die toets deurstaan het, sal hy as oorwinningsprys die lewe ontvang wat die Here belowe het aan dié wat Hom lief het (Jak. 1:12).”